PRAZNIK KRAJEVNE SKUPNOSTI RAKA  - OSREDNJA PRIREDITEV 2026
1. ZDRAVLJICA - PEVCI: Koledniki.
2. POVEZOVALKA: 
Spoštovani župan Mestne občine Krško gospod Janez Kerin, spoštovani  predsednik Krajevne skupnosti Raka gospod Rok Bizjak in člani sveta Krajevne skupnosti Raka, predstavniki društev, spoštovani nastopajoči in vsi prisotni, prisrčno pozdravljeni na nocojšnji osrednji prireditvi ob krajevnem prazniku Krajevne skupnosti Raka!
Ob začetku nam bodo Koledniki zapeli še eno pesem in sicer priredbo pesmi Kamen, trn, brin, istrskega kantavtorja Rudija Bučarja.
3. GLASBENA TOČKA: Koledniki 
4. POVEZOVALKA: 

Angleški pesnik John Donne je pred več kot štiristo leti zapisal misel, ki je danes morda še bolj resnična, kot je bila tedaj: 
»Noben človek ni otok, povsem sam zase ... in zato nikdar ne pošiljaj vpraševat, komu zvoni: zvoni tebi.«
Vsak izmed nas je del širše zgodbe. Svoje družine, svojega kraja, svoje domovine. Kar doleti enega, se na svoj način dotakne vseh.
Čez nekaj dni bodo na Lovrenško nedeljo nad Rako prvič zadoneli novi bronasti zvonovi – pet glasov, povezanih v harmonijo, ki bo odslej spremljala življenje našega kraja. 
In danes se na Raki zbiramo zato, ker se veselimo praznika naše skupnosti, zato vabim na oder gospoda predsednika Roka Bizjaka.
5. GOVOR PREDSEDNIKA KS RAKA: gospod Rok Bizjak.
6. POVEZOVALKA: 

Zgodbe krajev pišejo ljudje, ki v njih živijo, ustvarjajo ali pa ga nosijo v svojem srcu, čeprav jih je življenjska pot odpeljala drugam.
Naša gostja, ki ima tudi raške korenine, je Anja Žabkar, ki bo na ta oder stopila z bogastvom glasbenega znanja in ljubezni do petja. Ob klavirski spremljavi Jerneja Fabijana nam bo predstavila tri skladbe, ki vsaka na svoj način pripoveduje zgodbo o človekovih čustvih, hrepenenju in pripadnosti.

Najprej bomo prisluhnili znameniti Habaneri iz slavne opere Carmen. 
7. GLASBENA TOČKA:  Anja Žabkar in Jernej Fabijan - Habanera
8. POVEZOVALKA: 

Ernest Hemingway je za moto svojega romana Komu zvoni izbral besede Johna Donna, ki nas opominjajo, da človek nikoli ne živi samo zase. Vsak izmed nas nosi tudi odgovornost do skupnosti, katere del je. Kakšen del Mestne občine Krško predstavlja Krajevna skupnost Raka, pa nam bo povedal spoštovani župan, gospod Janez Kerin.
9. GOVOR ŽUPANA: gospod Janez Kerin. 
10. POVEZOVALKA: 

Anja in Jernej nas bosta v nadaljevanju odpeljala v čutni svet glasbe s skladbo Lastovka avtorja Jureta Robežnika. Za konec pa še pesem Sanjam o domovini, ki jo je ustvaril Slavko Avsenik – poklon domovini, njenim ljudem in vrednotam, ki nas povezujejo.
11. GLASBENA TOČKA:  Anja Žabkar in Jernej Fabijan – Lastovka, Sanjam o domovini
12. POVEZOVALKA: 

Sledi podelitev priznanj, zato na oder vabim predsednika Krajevne skupnosti Raka, gospoda Roka Bizjaka, in župana Mestne občine Krško, gospoda Janeza Kerina. 

Najprej je na vrsti Društvo upokojencev Raka, ki letos praznuje 50 let delovanja, zato vabim na oder predsednika Marjana Opalka.

V petih desetletjih je postalo pomemben steber družbenega življenja v kraju, saj povezuje starejše krajanke in krajane, spodbuja medsebojno pomoč, ohranja prijateljske vezi ter skrbi za aktivno in kakovostno življenje svojih članov.

S številnimi kulturnimi, športnimi, rekreativnimi in družabnimi dejavnostmi bogati utrip Rake, obenem pa pomembno prispeva k medgeneracijskemu sodelovanju. Člani društva s svojo predanostjo dokazujejo, da leta niso ovira za ustvarjalnost, prostovoljstvo in skrb za skupno dobro. Sodelujejo na številnih krajevnih prireditvah, obiskujejo starejše in bolne ter s svojo srčnostjo širijo vrednote solidarnosti, spoštovanja in povezanosti, ki so temelj vsake skupnosti. 

Ob petdesetem jubileju se Društvu upokojencev Raka iskreno zahvaljujemo za vse, kar je v teh letih prispevalo k življenju našega kraja. Naj tudi v prihodnje ostane navdih za vse generacije.
Iskrene čestitke. 

Gospod Marjan vabljeni k mikrofonu. 

13. GOVOR PREDSEDNIKA DU RAKA ?
14. POVEZOVALKA: 

Na oder vabim predsednika Čebelarskega društva Martin Humek Raka, gospoda Jožeta Cemiča.
Čebelarsko društvo Martin Humek Raka letos praznuje častitljivih 120 let delovanja. Sodi med društva z najdaljšo tradicijo in predstavlja pomembnega varuha čebelarske dediščine, znanja ter spoštljivega odnosa do narave.

Društvo nosi ime po rojaku Martinu Humeku, enemu najpomembnejših slovenskih sadjarskih in čebelarskih strokovnjakov, publicistu in velikemu promotorju slovenskega čebelarstva, ki je s svojim delom pomembno zaznamoval razvoj te panoge v Sloveniji. Njegova zapuščina še danes navdihuje generacije čebelarjev na Raki in širše. 

Člani društva že več kot stoletje skrbijo za ohranjanje čebelarstva, prenašajo znanje na mlajše rodove, sodelujejo pri izobraževanju otrok in mladih ter s svojim delom opozarjajo na neprecenljiv pomen čebel in drugih opraševalcev za življenje, naravo in prehransko varnost. Društvo aktivno sodeluje tudi pri krajevnih prireditvah ter vsako leto ob krajevnem prazniku ohranja spomin na Martina Humka s polaganjem venca pri njegovi rojstni domačiji. 

Čebelarji nas s svojim delom učijo pomembne življenjske resnice – da največje uspehe ustvarimo skupaj. Tako kot čebelja družina deluje složno za skupno dobro, tudi člani društva že 120 let dokazujejo, da so predanost, sodelovanje in skrb za skupnost vrednote, ki bogatijo naš kraj.

Čebelarskemu društvu Martin Humek Raka se iskreno zahvaljujemo za 120 let predanega dela, ohranjanja bogate čebelarske tradicije in neprecenljivega prispevka k razvoju Rake. Ob visokem jubileju jim želimo še veliko uspešnih let, medenih letin in navdušenja pri prenašanju znanja na prihodnje rodove.

Iskrene čestitke ob 120-letnici delovanja!
Gospod Jože beseda je vaša.
15. GOVOR PREDSEDNIKA ČEBELARSKEGA DRUŠTVA ?
16. POVEZOVALKA: 
Spoštovanje do preteklosti in hvaležnost za dolgoletno delo društev sta pomembna temelja naše skupnosti. Toda živ in dejaven kraj se ne ozira le nazaj, temveč z zaupanjem gleda tudi v prihodnost.

To prihodnost predstavljajo naši najmlajši, ki s svojo energijo že danes bogatijo življenje na Raki. Z veseljem pozdravimo Otroško skupino mažoret!

17. PLESNA TOČKA: Otroška skupina mažoret

18. POVEZOVALKA: 

»Noben človek ni otok …«
Te besede letos na Raki dobivajo poseben pomen.

Ko bodo prihodnjo nedeljo zazvonili zvonovi svetega Lovrenca, njihov glas ne bo pripadal le zvoniku. Pripadal bo vsem nam. Opominjal nas bo, da smo skupnost, da smo povezani.
Prav naši otroci so tisti, ki bodo najdlje poslušali zvonove svetega Lovrenca kot del svojega vsakdana. Oni bodo nosilci zgodb, običajev in vrednot, ki danes oblikujejo naš kraj.

Ko mladi zaplešejo ljudske plese dokazujejo, da tradicija živi le takrat, ko jo sprejme nova generacija.

Na oder zato z veseljem vabim Otroško folklorno skupino Raka.

19. PLESNA TOČKA: Folklorna skupina Raka
20. POVEZOVALKA:
»Zaupanje v dobro ljudi na druge deluje blagodejno. Bolj ko zaupamo vanje in njihovo dobroto, bolj se izkažejo vredni zaupanja. Ne vsi. In ne vedno. Velika večina pa.«

Prav to zaupanje je spremljalo željo po namestitvi novih zvonov. Zaupanje, da bodo ljudje razumeli pomen tega projekta.

In zaupanje, ki ga je med ljudi vse od začetka sejal naš župnik in dekan, gospod doktor Silvester Fabijan.

Njegova vera v ljudi je rodila nekaj izjemnega.

Ko je vsak prispeval svoj kamenček v mozaik, je nastalo nekaj veliko večjega od vsote posameznih darov.
Spoštovani gospod dr. Silvester Fabijan, vabim vas, da stopite pred mikrofon
21. GOVOR: DR. SILVESTER FABIJAN ?
22. POVEZOVALKA:
Spoštovani.

Današnji večer smo se spomnili na nekaj zelo preprostega.

Zvon sam po sebi ne pomeni veliko.

Njegov pravi pomen nastane šele takrat, ko njegov glas doseže ljudi.

Tudi krajevna skupnost ni zid, cesta ali trg.

Skupnost smo ljudje.

Ljudje, ki drug drugemu zaupamo.

Ljudje, ki verjamemo, da lahko vsak prispeva svoj del.

In ljudje, ki razumemo, da nihče ni otok.

Ko bodo prihodnjo nedeljo prvič zazvonili novi zvonovi svetega Lovrenca, njihov glas ne bo pripadal le zvoniku.

Pripadal bo vsem, ki so verjeli.

Vsem, ki so darovali.

Vsem, ki so pomagali.

Vsem, ki so spodbujali.

In tudi tistim, ki bodo njihov glas poslušali še čez desetletja.

Želim vam prijetno praznovanje krajevnega praznika.
Člani društev, ki delujejo v naši krajevni skupnosti, vas prijazno vabijo, da se ustavite ob stojnicah. 
Najlepša hvala tudi vsem nastopajočim. Današnja prireditev je tako zaključena. Dragi obiskovalci, vabljeni na prihajajoče dogodke in lep večer še  naprej. 

